SA’ners dalk geraak deur ineenstortings in Nigerië | Maroela Media
Foto: @jidesalu op Twitter.
Die departement van internasionale betrekkinge en samewerking was teen laat Maandagaand nog onseker of enige Suid-Afrikaners geraak word deur die ineenstorting van geboue in Lagos, Nigerië wat tot die dood van meer as 40 mense gelei het.
“Ons weet van minstens vyf Suid-Afrikaanse kerktoergroepe wat by die sinagoge was tydens die ineenstorting,” het Nelson Kgwete, woordvoerder van die departement, gesê. “Dit is egter onduidelik hoeveel Suid-Afrikaners hierdeur geraak word.”
Die Associated Press het berig dat minstens 46 mense dood is nadat ŉ winkelsentrum en gastehuis by die Synagogue Church of All Nations ineengestort het.
Kgwete sê die departement is in kontak met toerorganiseerders en Suid-Afrikaanse beamptes in Lagos om te probeer vasstel of enige Suid-Afrikaners deur die voorval geraak is.
Die departement het ŉ 24 uur noodlyn beskikbaar gemaak vir die publiek om vas te stel of hul familielede geraak is.
gebou Nigerië Suid-Afrikaners TB Joshua